# Skreddersøm på Stranda – fra møbel til fisk

**Seaside AS har gjort det godt på å levere maskiner og utstyr til oppdrettsnæringen i Norge, og har jevnt og trutt levert pene årsresultat.**

Sammen med det tidligere morselskapet Kjølås Stansekniver har Seaside vært blant de mest lønnsomme bedriftene i Stranda kommune.

Ikke så verst for en som ikke helt ser nytten av å lage en forretningsplan.

– Jeg måtte vel skrive ned noe for å få støtte fra Innovasjon Norge, men det er lenge siden nå. Ellers lever jeg etter teorien: Jobb litt mer enn andre og pass på at likviditeten er god. Det er et godt tegn på at bedriften går godt, sier Frode Håkon Kjølås i Seaside.

Det var i 1973 at Jarle Kjølås, faren til Frode Håkon, startet bedriften Kjølås Stansekniver. I 2002 ble Seaside skilt ut som eget selskap, og frem til fusjonen med OptimarStette var Seaside hundre prosent eid av Kjølås Stansekniver.

På slutten av 80-tallet hadde Frode Håkon startet på BI i Ålesund, men flyttet hjem til Stranda for å hjelpe til i familiebedriften da faren fikk hjertetrøbbel.

Seaside har spesialisert seg på effektiv avliving av laks og annen oppdrettsfisk. Men slakteeventyret til Seaside begynte mer eller mindre ved en feiltakelse, da Kjølås Stansekniver stadig fikk telefoner fra folk som hadde slått opp i Gule Sider for å kjøpe slaktekniver. Stansekniver er imidlertid et spesialverktøy som skjærer ut hud til produksjon av møbler og sko, så slaktekniver hadde de ikke.

- De ringte støtt og stadig, og faren min sa alltid nei. Men jeg syntes det var verdt et forsøk og svarte ja, og bestemte meg for å undersøke litt nærmere. Jeg innså at det var en del ting å ta tak i andre steder enn møbelindustrien, sier Frode Håkon Kjølås i Seaside.

- Vi driv i stor grad skreddersøm etter kunden sine ønsker, og det er ofte snakk om korte leveringsfrister.

I 1999 hadde Kjølås Stansekniver bygd den første slaktemaskinen for Fjordlaks, før de begav seg ut på å levere en hel slaktelinje til Pan Fish i Fosnavåg.

Frode Håkon Kjølås, som vil inngå i toppledelsen av OptimarStette med spesielt ansvar for forskning og utvikling i det nye samarbeidet, har arbeidet aktivt og kontinuerlig med produktutvikling i Seaside siden starten.

Dette har resultert i at den desidert største andelen av omsetningen i selskapet kommer fra egenutviklede produkter, blant annet skreddersydde automatiserte og maskinelle løsninger til skånsom bedøving og avliving av fisk (bløggeroboter), og systemer for håndtering av biprodukter.

Selskapet leverer komplette anlegg til lakseslakteri og foredlingsbedrifter som tar seg av hele prosessen fra bedøving, bløgging, kjøling og pakking. Kundene kommer fra Norge, Sverige, Danmark, Polen, Tyrkia, Skottland, Nederland, USA, Canada og Kina.

- Vi hadde aldri kunnet gjort dette uten støtte fra forskningsmiljøet, sier Kjølås. Sammen med blant annet SINTEF fiskeri og havbruk, Forskningsrådet, Innovasjon Norge, og ikke minst kundene, har SeaSide utviklet samlebånd som bedøver fisken med elektrosjokk og lynraske avlivings- og bløggeroboter.

Bløggeroboten fra Seaside bedøver og bløgger mer enn en laks per sekund, noe som både reduserer behovet for arbeidskraft og øker kvaliteten på fisken.

- Fisken blir bløgget automatisk etter å ha blitt skannet med et 3D-kamera. Innbakt i systemet er et program som beregner stikkpunktet ut i fra størrelsen på fisken, forklarer Kjølås. Sekundet etter bedøvelsen er fisken bløgget med et kontant stikk i gjellebuene, litt foran ørebeinet.

All produksjon skjer lokalt på Stranda, delvis i samarbeid med Stranda Stålindustri. 30-40 % av de ansatte kommer fra Polen, resten fra Norge. Selskapet har satset stort på forskning og utvikling, og i 2014 ble det brukt 5,7 millioner kroner til ulike utviklingsprosjekt.

I det siste har trykket på de 25 ansatte til tider vært så høy at viktige utviklingsprosjekt har blitt satt på vent.

- Utvikling av nye produkt er avgjørende for at vi skal lykkes i fremtiden, men de siste månedene har vi hatt fullt opp å gjøre med leveranser til kunder over hele verden. Derfor ser jeg frem til å kunne utnytte mer av kapasiteten til OptimarStette, sier Kjølås.

Han tror at den tradisjonelle fiskerinæringen vil følge etter laksenæringen når det gjelder slaktemetoder, og tror det bare er et spørsmål om hvem som er først med bløggeroboter på fabrikktrålerne.

- Det er store fordeler både når det gjelder kvalitet og i forhold til helse-miljø og sikkerhet. Og diskusjonen om etisk avliving er på full fart inn i fiskeriene også.

- Vi har fire ulike utviklingsprosjekt på gang, der ett av prosjektene dreier seg om utvikling av en bløggerobot som også kan brukes av fiskefartøy. Vi har gjennomført tester på laks, og det fungerte godt, avslutter en optimistisk Frode Håkon Kjølås i SeaSide på Stranda.

*Kilder: SeaSide, Sunnmørsposten, Sunnmøringen, kyst.no, iLaks.no, nett.no*

Artikkelen kan lastes ned fra:

<http://optimarstette.com/pressroom>